Ramaphosa sal seun self oorgee as bewerings waar isPres. Cyril Ramaphosa in die Nasionale Vergadering. Foto: Phando Jikelo/ANA Pres. Cyril Ramaphosa het Dinsdag in die Nasionale Vergadering aan LP’s gesê dat hy sy seun, Andile, self na ŉ polisiestasie sal vat indien daar bevind word hy was by korrupte aktiwiteite betrokke. Mmusi Maimane, leier van die DA, het tydens ŉ vraag-en-antwoord-sessie in die parlement gesê hy het ŉ beëdigde verklaring in sy besit waarin ŉ voormalige rekenmeester vir Bosasa glo bekend maak dat ŉ betaling van R500 000 na bewering direk van die maatskappy aan die president se seun gemaak is. Bosasa, wat sy naam verlede jaar na African Global Operations verander het, is ŉ maatskappy wat miljarde rande in kontrakte van die regering ontvang het. Volgens Ramaphosa het hy sy seun oor die betaling gekonfronteer en het Andile glo verduidelik die betaling is gemaak vir adviesdienste wat hy aan Bosasa gebied het. “Hy dien plaaslike én internasionale maatskappye van raad. Mnr. Maimane, ek kan jou wys dat ek hom gevra het of die geld onwettig verkry is en hy het gesê dit is ŉ diens wat hy verskaf het. Hy het selfs vir my ŉ kontrak gewys wat hy met Bosasa geteken het.” Ramaphosa het gesê hy sal optree indien daar bevind word daar was enigsins korrupsie rakende die kontrak. “As dit blyk dat daar enige onwettigheid en korrupsie was in die manier waarop hy hierdie saak hanteer het, sal ek die eerste een wees om seker te maak dat hy aanspreeklik gehou word, selfs al beteken dit ek is die een wat hom na ŉ polisiestasie moet neem,” het Ramaphosa gesê.